薄薄酒二首  其二
作者：蘇軾
朝代：宋

paragraphs: 薄薄酒，飲兩鍾，粗粗布，著兩重。
美惡雖異醉暖同，醜妻惡妾壽乃公。
隠居求志義之從，本不計較東華塵土北窗風。
百年雖長要有終，富死未必輸生窮。
但恐珠玉留君容，千載不朽遭樊崇。
文章自足欺盲聾，誰使一朝富貴面發紅。
達人自達酒何功，世間是非憂樂本來空。